11. ฐานะการเงินและผลการดำเนินงาน

สรุปรายงานการสอบบัญชี

สำนักงานผู้สอบบัญชี : บริษัท เคพีเอ็มจี ภูมิไชย สอบบัญชี จำกัด (KPMG Phoomchai Audit
Ltd.)

รายชื่อผู้สอบบัญชี : นายสุพจน์ สิงห์เสน่ห์ (Mr. Supot Singhasaneh)

 หมายเลขผู้สอบบัญชีเลขที่ 2826 หรือ

นายวินิจ ศิลามงคล (Mr. Winid Silamongkol)

หมายเลขผู้สอบบัญชีเลขที่ 3378 หรือ

นายเจริญ ผู้สัมฤทธิ์เลิศ (Mr. Charoen Phosamritlert)

หมายเลขผู้สอบบัญชีเลขที่ 4068 หรือ

นางสาวสุรีย์รัตน์ ทองอรุณแสง (Ms. Sureerat Thongarunsang)

หมายเลขผู้สอบบัญชีเลขที่ 4409

จากการปฏิบัติงานตรวจสอบตามมาตรฐานการสอบบัญชีที่รับรองทั่วไป
ผู้สอบบัญชีมีความเห็นว่างบการเงินของบริษัทปูนซิเมนต์ไทย จำกัด (มหาชน) และบริษัทย่อย
แสดงฐานะการเงิน ณ วันที่ 31 ธันวาคม 2555 2554 และ
2553ผลการดำเนินงานและกระแสเงินสด สำหรับปีสิ้นสุดวันเดียวกันของแต่ละปี
โดยถูกต้องตามที่ควรในสาระสำคัญตามมาตรฐานการรายงานทางการเงิน

 

งบการเงินรวม และอัตราส่วนทางการเงิน

ของ

บริษัทปูนซิเมนต์ไทย จำกัด (มหาชน) และ บริษัทย่อย

[]

[]

[]

[]

[]

[]

[]

[]

 งบการเงิน และอัตราส่วนทางการเงิน

ของ

  บริษัทปูนซิเมนต์ไทย จำกัด (มหาชน)

[]

[]

[]

[]

[]

[]

[]

คำอธิบายและการวิเคราะห์ของฝ่ายจัดการ 

(Management Discussion and Analysis)

ผลการดำเนินงานและฐานะทางการเงินของบริษัทปูนซิเมนต์ไทย จำกัด (มหาชน) และบริษัทย่อย

ภาพรวมของผลการดำเนินงาน

ในปี 2555 เอสซีจีมีรายได้จากการขายเท่ากับ 407,601 ล้านบาท เพิ่มขึ้นร้อยละ 11 จากปีก่อน
โดยเป็นผลมาจากราคาผลิตภัณฑ์ปรับตัวสูงขึ้นและจากปริมาณการขายที่เพิ่มขึ้นของทุกธุรกิจในเอสซีจี
โดยมี EBITDA เท่ากับ 45,716 ล้านบาท ใกล้เคียงกับปีก่อน และมีกำไรสำหรับปีเท่ากับ 23,580
ล้านบาท ลดลงร้อยละ 14 จากปีก่อน เนื่องจากได้รับผลกระทบจากช่วงขาลงของธุรกิจเคมีภัณฑ์
รวมถึงจากการหยุดการผลิตของบริษัทกรุงเทพ ซินธิติกส์ จำกัด (BST)

เอสซีจีมีส่วนแบ่งกำไรจากเงินลงทุนในบริษัทร่วมเท่ากับ 1,561 ล้านบาท ลดลง 5,213 ล้านบาท
จากปีก่อน โดยมีรายละเอียดได้ ดังนี้

-   รับรู้ส่วนแบ่งขาดทุนจากบริษัทร่วมในเอสซีจี เคมิคอลส์ เท่ากับ 606 ล้านบาท ลดลง 6,091
    ล้านบาท จากปีก่อน เนื่องจากกำไรที่ลดลงของบริษัทร่วมในธุรกิจเคมีภัณฑ์
    และจากการหยุดการผลิตของ BST

-   รับรู้ส่วนแบ่งกำไรจากบริษัทร่วมอื่นๆ เท่ากับ 2,167 ล้านบาท เพิ่มขึ้น 878 ล้านบาท
    จากปีก่อน ส่วนใหญ่จากบริษัทร่วมในกลุ่มเอสซีจี การลงทุน

เอสซีจีมีเงินปันผลรับในปีนี้เท่ากับ 7,959 ล้านบาท ลดลง 2% จากปีก่อน
โดยเอสซีจีมีเงินปันผลรับจาก บริษัทร่วม (เอสซีจีถือหุ้น 20 - 50%) เท่ากับ 3,545 ล้านบาท
และจากบริษัทอื่น (เอสซีจีถือหุ้นต่ำกว่า 20%) เท่ากับ 4,414 ล้านบาท

ผลการดำเนินงานของกลุ่มธุรกิจ

เอสซีจี เคมิคอลส์

ปี 2555 ธุรกิจเคมีภัณฑ์ยังคงชะลอตัวอย่างต่อเนื่องตั้งแต่ครึ่งหลังของปี 2554
จากการชะลอตัวของเศรษฐกิจโลกโดยเฉพาะอย่างยิ่งเศรษฐกิจยุโรปและสหรัฐอเมริกา
ในขณะที่แนฟทาซึ่งเป็นวัตถุดิบหลักยังคงมีราคาสูงตามราคานํ้ามันดิบจากความตึงเครียดในกลุ่มประเทศตะวันออกกลาง
ส่งผลให้ส่วนต่างราคาโดยรวมระหว่างสินค้าและวัตถุดิบลดลง
ราคาแนฟทาและเม็ดพลาสติกโพลิเอทิลีนเฉลี่ยอยู่ที่ 943 และ 1,373 ดอลลาร์สหรัฐต่อตันตามลำดับ
ใกล้เคียงกับปีก่อน ขณะที่เม็ดพลาสติกโพลิโพรไพลีนมีราคาเฉลี่ย 1,452 ดอลลาร์สหรัฐต่อตัน ลดลง
137 ดอลลาร์สหรัฐต่อตันจากปีก่อน

รายได้จากการขายของเอสซีจี เคมิคอลส์ ในปี 2555 เท่ากับ 203,539 ล้านบาท เพิ่มขึ้นร้อยละ
5 จากปีก่อน เนื่องจากปริมาณการขายที่สูงขึ้นจากกำลังการผลิตที่เพิ่มขึ้น โดยทั้งปี ธุรกิจมี EBITDA
เท่ากับ 8,628 ล้านบาท ลดลงร้อยละ 40 จากปีก่อน และมีกำไรสำหรับปีเท่ากับ 2,690 ล้านบาท
ลดลงร้อยละ 76 จากปีก่อน เนื่องจากเป็นช่วงขาลงของธุรกิจเคมีภัณฑ์

เอสซีจี เปเปอร์

ในปี 2555 เอสซีจี เปเปอร์ มีรายได้จากการขายเท่ากับ 57,430 ล้านบาท เพิ่มขึ้นร้อยละ 5
จากปีก่อน เนื่องจากปริมาณการขายที่เพิ่มขึ้นของธุรกิจกระดาษบรรจุภัณฑ์ โดยทั้งปี ธุรกิจมี EBITDA
เท่ากับ 8,844 ล้านบาท ใกล้เคียงกับ ปีก่อน และมีกำไรสำหรับปีเท่ากับ 3,560 ล้านบาท
เพิ่มขึ้นร้อยละ 7 จากปีก่อน

  กระดาษอุตสาหกรรมและบรรจุภัณฑ์: ปริมาณขายโดยรวมเพิ่มขึ้นร้อยละ 3 จากปีก่อน
  เนื่องจากความต้องการบรรจุภัณฑ์ภายในประเทศที่สูงขึ้น
  โดยเฉพาะในอุตสาหกรรมอาหารและสินค้าอุปโภคบริโภค
  และปริมาณขายที่เพิ่มขึ้นจากฐานการผลิตในประเทศเวียดนามและฟิลิปปินส์
  แต่เหตุการณ์นํ้าท่วมในประเทศไทยส่งผลกระทบต่ออุตสาหกรรมหลายประเภททำให้ความต้องการใช้บรรจุภัณฑ์ในช่วงไตรมาส
  4 ลดลง

  เยื่อกระดาษและกระดาษพิมพ์เขียน: ปริมาณขายรวมเพิ่มขึ้นร้อยละ 2 จากปีก่อน
  จากการส่งออกกระดาษพิมพ์เขียนที่ลดลงทั้งนี้
  เนื่องจากการแข่งขันในตลาดต่างประเทศค่อนข้างสูง
  กำลังการผลิตกระดาษพิมพ์เขียนในภูมิภาคสูงกว่าความต้องการใช้
  ประกอบกับกำลังการผลิตเยื่อกระดาษลดลงซึ่งเป็นผลมาจากเหตุการณ์ไฟไหม้ที่โรงงานฟินิคซ พัลพ
  แอนด์ เพเพอร์ ส่งผลให้รายได้จากการขายเยื่อกระดาษลดลง
  ราคากระดาษพิมพ์เขียนและเยื่อกระดาษปรับตัวลดลงอย่างมากเมื่อเทียบกับปีก่อน

เอสซีจี ซิเมนต์

ปี 2555 ความต้องการปูนซีเมนต์ในประเทศขยายตัวเพิ่มขึ้นร้อยละ 12 เมื่อเทียบกับปีก่อน
จากการขยายตัวของเศรษฐกิจภายในประเทศ
ทั้งการลงทุนของภาครัฐและภาคเอกชนที่เพิ่มสูงขึ้นรวมทั้งการปลูกสร้างที่อยู่อาศัยเพิ่มขึ้นในเขตพื้นที่ต่างจังหวัด
สำหรับการส่งออกในภูมิภาคอาเซียนมีปริมาณลดลง เนื่องจากความต้องการในประเทศเพิ่มสูงขึ้น
โดยเน้นการส่งออกไปยังประเทศอาเซียนที่มีการเติบโตสูง อาทิ ประเทศกัมพูชา และพม่า

เอสซีจี ซิเมนต์ มีรายได้จากการขายในปี 2555 เท่ากับ 67,558 ล้านบาท เพิ่มขึ้นร้อยละ 25
จากปีก่อน เนื่องจากปริมาณการขายในประเทศเพิ่มขึ้น
ประกอบกับมีการเข้าซื้อธุรกิจคอนกรีตผสมเสร็จในประเทศอินโดนีเซีย
และได้นำผลการดำเนินงานของกลุ่ม SCG Concrete Indonesia เข้ามารวมในปีนี้ โดยทั้งปี
ธุรกิจมี EBITDA เท่ากับ 14,824 ล้านบาท เพิ่มขึ้นร้อยละ 16 จากปีก่อน
และมีกำไรสำหรับปีเท่ากับ 9,163 ล้านบาท เพิ่มขึ้นร้อยละ 26 จากปีก่อน

เอสซีจี ผลิตภัณฑ์ก่อสร้าง

ปี 2555 ธุรกิจผลิตภัณฑ์ก่อสร้างฟื้นตัวอย่างต่อเนื่องหลังจากเหตุการณ์อุทกภัยในปีก่อน
เนื่องจากการก่อสร้างของภาครัฐและภาคเอกชนที่เพิ่มสูงขึ้น
แม้ว่ายังมีความกังวลจากปัญหาเศรษฐกิจโลกรวมทั้งต้นทุนพลังงาน ราคาวัตถุดิบ
และแรงงานที่ปรับตัวสูงขึ้น
ธุรกิจผลิตภัณฑ์ก่อสร้างยังคงเติบโตจากความต้องการภายในประเทศและอาเซียน
การขยายการส่งออกและฐานการผลิตไปยังประเทศที่มีศักยภาพในอาเซียน
การลงทุนในกระบวนการผลิตเพื่อลดผลกระทบจากต้นทุนที่สูงขึ้น
รวมถึงการพัฒนาสินค้าและบริการที่มีมูลค่าเพิ่มสูงอย่างต่อเนื่อง

ทั้งนี้ รายได้จากการขายของเอสซีจี ผลิตภัณฑ์ก่อสร้าง ในปีนี้เท่ากับ 41,340 ล้านบาท
เพิ่มขึ้นร้อยละ 21 จากปีก่อน เนื่องจากการเติบโตของตลาดที่อยู่อาศัย
และในปีนี้ได้รวมผลการดำเนินงานของ Mariwasa-Siam Ceramics, Inc.
ซึ่งเป็นธุรกิจผลิตและจำหน่ายกระเบื้องเซรามิกในประเทศฟิลิปปินส์ ทั้งปีธุรกิจมี EBITDA เท่ากับ
6,661 ล้านบาท เพิ่มขึ้นร้อยละ 32 จากปีก่อน และมีกำไรสำหรับปีเท่ากับ 2,949 ล้านบาท
เพิ่มขึ้นร้อยละ 100 จากปีก่อน

เอสซีจี ดิสทริบิวชั่น

ปี 2555 ธุรกิจจัดจำหน่ายปรับตัวดีขึ้น
จากการก่อสร้างในประเทศฟื้นตัวขึ้นหลังอุทกภัยในช่วงปลายปีที่ผ่านมาภาครัฐและภาคเอกชนมีการลงทุนในโครงการต่างๆ
อย่างต่อเนื่อง เช่นเดียวกับการก่อสร้างในอาเซียนที่มีความต้องการเพิ่มขึ้น

ทั้งนี้ รายได้จากการขายของเอสซีจี ดิสทริบิวชั่น ในปีนี้เท่ากับ 126,690 ล้านบาท เพิ่มขึ้นร้อยละ
13 จากปีก่อน เนื่องจากปริมาณความต้องการสินค้าที่เกี่ยวกับการก่อสร้างในประเทศเพิ่มขึ้น
โดยทั้งปีธุรกิจมี EBITDA เท่ากับ 1,564 ล้านบาท เพิ่มขึ้นร้อยละ 2 จากปีก่อน
และมีกำไรสำหรับปีเท่ากับ 1,035 ล้านบาท ลดลงร้อยละ 4 จากปีก่อน

ฐานะการเงิน

สินทรัพย์

เอสซีจีมีสินทรัพย์รวม ณ 31 ธันวาคม 2555 เท่ากับ 395,573 ล้านบาท เพิ่มขึ้นร้อยละ 6
จากปีก่อน ทั้งนี้ สินทรัพย์ส่วนใหญ่ของเอสซีจี ประกอบด้วย ที่ดิน อาคารและอุปกรณ์ ร้อยละ 42
สินทรัพย์หมุนเวียน ร้อยละ 33 และเงินลงทุนร้อยละ 20 ของสินทรัพย์ทั้งหมด
โดยกลุ่มธุรกิจที่มีสินทรัพย์รวมมากที่สุด ได้แก่ เอสซีจี เคมิคอลส์ เอสซีจี ซิเมนต์ และเอสซีจี
เปเปอร์ ตามลำดับ

สินทรัพย์หมุนเวียน: ณ สิ้นปี 2555 เท่ากับ 129,266 ล้านบาท เพิ่มขึ้นร้อยละ 11 จากปีก่อน
ส่วนใหญ่ประกอบด้วย สินค้าคงเหลือ ลูกหนี้การค้าและลูกหนี้อื่น
และเงินสดและรายการเทียบเท่าเงินสด โดย ณ สิ้นปี 2555 เอสซีจีมีเงินทุนหมุนเวียนเท่ากับ
50,394 ล้านบาท คิดเป็นระยะเวลาเงินทุนหมุนเวียนเฉลี่ยเท่ากับ 45 วัน

เงินสดและเงินสดภายใต้การบริหาร: ณ สิ้นปี 2555 เท่ากับ 38,533 ล้านบาท ลดลง 11,755
ล้านบาทจากปีก่อน เนื่องจากในระหว่างปีมีรายจ่ายลงทุนและการซื้อธุรกิจ

-   เพิ่มขึ้นจากการลงทุนเพิ่ม เท่ากับ 12,432 ล้านบาท ส่วนใหญ่จากเอสซีจี ดิสทริบิวชั่น
    ซึ่งเข้าไปซื้อหุ้นในบริษัทสยามโกลบอลเฮ้าส์ จำกัด (มหาชน)
    ซึ่งเป็นผู้ประกอบธุรกิจจัดจำหน่ายวัสดุก่อสร้างและอุปกรณ์ตกแต่งบ้าน

-   เพิ่มขึ้นจากส่วนแบ่งกำไรจากเงินลงทุนซึ่งบันทึกโดยวิธีส่วนได้เสีย จำนวน 1,561 ล้านบาท

-   ลดลงจากเงินปันผลรับ จำนวน 3,545 ล้านบาท

ที่ดิน อาคารและอุปกรณ์: ณ สิ้นปี 2555 เท่ากับ 165,292 ล้านบาท เพิ่มขึ้น 8,609 ล้านบาท
หรือร้อยละ 5 จากปีก่อน เนื่องจากการจ่ายลงทุนระหว่างปีและการรวมสินทรัพย์จากการซื้อธุรกิจ

หนี้สิน

หนี้สินรวม ณ สิ้นปี 2555 เท่ากับ 234,450 ล้านบาท เพิ่มขึ้นร้อยละ 11 จากปีก่อน
โดยในระหว่างปี เอสซีจีได้ออกหุ้นกู้ชุดใหม่ จำนวน 56,500 ล้านบาท
เพื่อทดแทนหุ้นกู้ชุดเดิมที่ครบกำหนดไถ่ถอนจำนวน 40,000 ล้านบาท
และรองรับการลงทุนที่จะเกิดขึ้นต่อไป โดยทั้งปี เอสซีจี มีต้นทุนทางการเงินเท่ากับ 6,321
ล้านบาท เพิ่มขึ้นจากปีก่อน 273 ล้านบาท

ทั้งนี้ หนี้สินสุทธิ (หนี้สินที่มีภาระดอกเบี้ยหักด้วยเงินสดและเงินสดภายใต้การบริหาร) ของเอสซีจี ณ
สิ้นปี 2555 เท่ากับ 137,043 ล้านบาท เพิ่มขึ้น 24,929 ล้านบาท จากปีก่อน
เนื่องจากในระหว่างปีมีรายจ่ายลงทุนและการซื้อธุรกิจ 47,476 ล้านบาท
ส่วนใหญ่จากการลงทุนซื้อหุ้นในบริษัทไทยพลาสติกและเคมีภัณฑ์ จำกัด (มหาชน)
การซื้อหุ้นในบริษัทสยามโกลบอลเฮ้าส์ จำกัด (มหาชน)
และการลงทุนในธุรกิจคอนกรีตผสมเสร็จในประเทศอินโดนีเซีย

สภาพคล่อง

ในปี 2555 เอสซีจีมีเงินสดและรายการเทียบเท่าเงินสด ณ วันสิ้นปีเท่ากับ 25,064 ล้านบาท
เพิ่มขึ้นจากปีก่อน 2,384 ล้านบาท
โดยเอสซีจีมีกระแสเงินสดสุทธิได้มาจากกิจกรรมดำเนินงานเท่ากับ 28,181 ล้านบาท
ในขณะที่มีกระแสเงินสดสุทธิใช้ไปในกิจกรรมลงทุนเท่ากับ 10,752 ล้านบาท
ส่วนใหญ่จากรายจ่ายลงทุนและการซื้อธุรกิจ
และมีกระแสเงินสดสุทธิใช้ไปในกิจกรรมจัดหาเงินจำนวน 15,045 ล้านบาท
ส่วนใหญ่จากการจ่ายเงินปันผล

นอกจากนี้ เอสซีจีมีอัตราส่วนสภาพคล่องคิดเป็น 1.3 เท่า
ในขณะที่มีอัตราส่วนสภาพคล่องกระแสเงินสดคิดเป็น 0.3 เท่า โดยเอสซีจีมี Cash Cycle
อยู่ที่ประมาณ 20 วัน (ระยะเวลาในการเรียกเก็บหนี้เฉลี่ย + ระยะเวลาในการขายสินค้าเฉลี่ย –
ระยะเวลาในการชำระหนี้เฉลี่ย) ซึ่งจากกระแสเงินสดและอัตราส่วนสภาพคล่องต่างๆ
ทำให้มั่นใจได้ว่าเอสซีจีมีสภาพคล่องที่พอเพียงต่อการดำเนินงาน ทั้งนี้
เอสซีจีมีวงเงินเบิกเกินบัญชีกับธนาคารหลายแห่งจำนวนประมาณ 6,000 ล้านบาท

อัตราส่วนทางการเงินที่สำคัญ

ในปี 2555 เอสซีจีมีอัตราส่วนสภาพคล่องอยู่ที่ระดับ 1.3 เท่า
และมีอัตราส่วนหนี้สินสุทธิต่อกระแสเงินสดที่ได้จากการดำเนินงาน (EBITDA) อยู่ที่ 3.0 เท่า
เพิ่มขึ้นจากปีก่อน ซึ่งอยู่ที่ 2.4 เท่า
สาเหตุหลักจากหนี้สินสุทธิที่เพิ่มขึ้นจากรายจ่ายลงทุนและการซื้อธุรกิจ ทั้งนี้ ในปี 2555
อัตราส่วนหนี้สินต่อส่วนของผู้ถือหุ้นอยู่ที่ระดับ 1.5 เท่า เพิ่มขึ้นจากปีก่อน ซึ่งอยู่ที่ 1.3 เท่า

รายจ่ายลงทุน

ในปี 2555 เอสซีจีมีรายจ่ายลงทุนและเงินลงทุนเท่ากับ 47,476 ล้านบาท เพิ่มขึ้นจากปีก่อน
15,423 ล้านบาท ส่วนใหญ่จากการซื้อธุรกิจ

จากฐานะทางการเงินและผลการดำเนินงานในปี 2555
คณะกรรมการบริษัทมีมติให้เสนอที่ประชุมใหญ่สามัญผู้ถือหุ้นเพื่ออนุมัติการจ่ายเงินปันผลสำหรับปี 2555
ในอัตราหุ้นละ 11.0 บาท ซึ่งคิดเป็นอัตราร้อยละ 56 ของกำไรสำหรับปีตามงบการเงินรวม ทั้งนี้
บริษัทได้จ่ายเป็นเงินปันผลงวดระหว่างกาลไปแล้วในอัตราหุ้นละ 4.5 บาท เมื่อวันที่ 23 สิงหาคม
2555 และจะจ่ายเงินปันผลงวดสุดท้ายในอัตราหุ้นละ 6.5 บาท ในวันที่ 25 เมษายน 2556

โดยสรุปในปี 2555 เอสซีจีมีรายได้จากการดำเนินงานและมีสถานะการเงินที่มั่นคง
ควบคู่ไปกับการขยายตัวอย่างต่อเนื่อง
ด้วยแนวทางการดำเนินธุรกิจอย่างรอบคอบและมีการปรับตัวอย่างรวดเร็วเพื่อรองรับปัจจัยไม่แน่นอนต่างๆ
เอสซีจีมุ่งเน้นการขยายการลงทุนในอาเซียนอย่างต่อเนื่อง และส่งเสริมงานวิจัยและพัฒนา
เพื่อมุ่งพัฒนาสินค้าและบริการที่มีมูลค่าเพิ่มสูง และสินค้าและบริการที่เป็นมิตรต่อสิ่งแวดล้อม ทั้งนี้
เอสซีจีได้ดำเนินธุรกิจตามแนวทางการพัฒนาอย่างยั่งยืนจนก้าวสู่ปีที่ 100 โดยได้เรียนรู้ ปรับตัว
และพัฒนาองค์กรอย่างไม่หยุดยั้ง พร้อมทั้งสร้างสมดุลการพัฒนาทั้งด้าน เศรษฐกิจ สังคม
และสิ่งแวดล้อม ภายใต้หลักบรรษัทภิบาล
เพื่อมุ่งสู่การเป็นผู้นำการดำเนินธุรกิจอย่างยั่งยืนในอาเซียน

ค่าสอบบัญชี

1. ค่าสอบบัญชี

บริษัทและบริษัทย่อยจ่ายค่าสอบบัญชีให้กับบริษัท เคพีเอ็มจี ภูมิไชย สอบบัญชี จำกัด
ซึ่งเป็นสำนักงานสอบบัญชีที่ผู้สอบบัญชี ประจำปี 2555 สังกัด
รวมทั้งบุคคลหรือกิจการที่เกี่ยวข้องกับผู้สอบบัญชีและสำนักงานสอบบัญชีที่ผู้สอบบัญชีสังกัด
ในรอบปีบัญชีที่ผ่านมามีจำนวนเงินรวม 27.10 ล้านบาท ซึ่งไม่รวมค่าสอบบัญชีที่จ่ายโดยบริษัทร่วม

ทั้งนี้ บริษัทที่เป็นสำนักงานสอบบัญชีและผู้สอบบัญชีไม่มีความสัมพันธ์ หรือส่วนได้เสียใดๆ
กับบริษัท/ผู้บริหาร/ผู้ถือหุ้นรายใหญ่หรือผู้ที่เกี่ยวข้องกับบุคคลดังกล่าว

+------------------------------------------------------+---------------+
| ค่าสอบบัญชี ประจำปี 2555                                 |               |
+------------------------------------------------------+---------------+
| 1. ค่าสอบบัญชีงบการเงินเฉพาะบริษัท                         | 250,000 บาท   |
+------------------------------------------------------+---------------+
| 2. ค่าสอบบัญชีประจำปีและรายไตรมาสของบริษัทย่อย              | 26.85 ล้านบาท  |
|                                                      |               |
| จำนวน 114 บริษัท และงบการเงินรวม                        |               |
+------------------------------------------------------+---------------+
|                                                      |               |
+------------------------------------------------------+---------------+
| รวมค่าสอบบัญชีบริษัทปูนซิเมนต์ไทย จำกัด (มหาชน)               | 27.10 ล้านบาท  |
|                                                      |               |
| และบริษัทย่อยทั้งหมด                                      |               |
+------------------------------------------------------+---------------+

2. ค่าบริการอื่นนอกเหนือจากค่าสอบบัญชี

บริษัทย่อยจ่ายค่าตอบแทนการตรวจสอบการปฏิบัติตามเงื่อนไขของบัตรส่งเสริมการลงทุนในรอบปีที่ผ่านมา
ให้แก่สำนักงานสอบบัญชีที่ผู้สอบบัญชีสังกัด บุคคลหรือกิจการที่เกี่ยวข้องกับผู้สอบบัญชี
และสำนักงานสอบบัญชีดังกล่าว จำนวนเงินรวม 1,840,000 บาท